[pic] | KOMISIJA EVROPSKIH SKUPNOSTI |

Bruselj, 24.8.2005

KOM(2005) 384 končno

2005/0164 (CNS)

Predlog

UREDBA SVETA

o skupni ureditvi trga za semena

(predlož ila Komisija)

OBRAZLOŽITVENI MEMORANDUM

Uredba Sveta (EGS) št. 2358/71 o skupni ureditvi trga za semena in oznake KN proizvodov, ki spadajo pod te oznake, so bile večkrat bistveno spremenjene. Zaradi teh sprememb in zlasti sprememb v okviru Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete je treba Uredbo (EGS) št. 2358/71 razveljaviti in nadomestiti z novo uredbo za zagotovitev jasnosti in dobrega razumevanja zakonodaje Skupnosti.

Določbe Uredbe Sveta (EGS) št. 1674/72 z dne 2. avgusta 1972 o določitvi splošnih pravil za podeljevanje in financiranje pomoči za seme so vključene v podrobna pravila za izvajanje, predvidena v poglavju 10 Uredbe Komisije (ES) št. 1973/2004. Zato je treba Uredbo Sveta (EGS) št. 1674/72 razveljaviti.

Sistem uvoznih dovoljenj je poenoten za ves uvoz semen in hkrati poenostavljen, tako da ne predvideva več izjeme za uvoz, opravljen v okviru pravilno registriranih pogodb o razmnoževanju v tretji državi.

Obstoječe določbe o dodeljevanju nacionalne pomoči Finske zaradi njenih posebnih podnebnih razmer so ohranjene in Komisija bo Svetu poslala poročilo o rezultatu te pomoči pred 1. januarjem 2006.

2005/0164 (CNS)

Predlog

UREDBA SVETA

o skupni ureditvi trga za semena

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti člena 36 in tretjega pododstavka člena 37(2) Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju mnenja Evropskega ekonomsko-socialnega odbora,

ob upoštevanju naslednjega:

(1) Delovanje in razvoj skupnega trga kmetijskih proizvodov mora spremljati oblikovanje skupne kmetijske politike in ta mora zlasti vključevati skupno ureditev kmetijskih trgov, ki so lahko različnih oblik glede na proizvode.

(2) Uredba Sveta (EGS) št. 2358/71 z dne 26. oktobra 1971 o skupni ureditvi trga za semena[1] je bila večkrat bistveno spremenjena, zlasti v okviru Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001[2]. V prizadevanju za jasnost je treba Uredbo (EGS) št. 2358/71 razveljaviti in nadomestiti z novo uredbo.

(3) Določbe Uredbe Sveta (EGS) št. 1674/72 z dne 2. avgusta 1972 o določitvi splošnih pravil za podeljevanje in financiranje pomoči za seme[3] so bile povzete na ravni podrobnih pravil za izvajanje v poglavju 10 Uredbe Komisije (ES) št. 1973/2004 z dne 29. oktobra 2004 o določitvi podrobnih pravil za izvajanje Uredbe Sveta (ES) št. 1782/2003 v zvezi s shemami podpor, iz naslova IV in IVa navedene uredbe, glede uporabe zemljišč v prahi za proizvodnjo surovin[4]. Zato je treba Uredbo (EGS) št. 1674/72 razveljaviti.

(4) Za spremljanje obsega trgovine s semeni s tretjimi državami je treba uvesti sistem uvoznih dovoljenj s pologom varščine, ki zagotavlja izvedbo poslov, za katere so bila ta dovoljenja zaprošena.

(5) Sistem carinskih dajatev omogoča opustitev vseh drugih zaščitnih ukrepov v zvezi z blagom, uvoženim iz tretjih držav.

(6) Notranji trg in sistem carinskih dajatev bi lahko v izjemnih okoliščinah odpovedala. Da v takih primerih trg Skupnosti ne bi ostal brez obrambe proti motnjam, ki bi morda sledile, je treba Skupnosti omogočiti, da hitro sprejme vse potrebne ukrepe. Ti ukrepi morajo biti v skladu z mednarodnimi obveznostmi Skupnosti.

(7) Dobro delovanje enotnega trga v sektorju semen bi bilo z dodelitvijo nacionalnih pomoči ogroženo. Zato je treba določbe Pogodbe, ki urejajo državno pomoč, uporabljati za proizvode, zajete v tej skupni ureditvi trga. Vendar pa lahko zaradi posebnih podnebnih razmer Finska po svojem pristopu na podlagi dovoljenja Komisije dodeli pomoč za določene količine semen in semen žit, pridelanih samo v tej državi članici.

(8) Ker se skupni trg semen nenehno razvija, si morajo države članice in Komisija medsebojno sporočati informacije v zvezi s tem razvojem.

(9) Ukrepe, potrebne za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[5] –

SPREJEL NASLEDNJO UREDBO:

POGLAVJE I Uvodne določbe

ČLEN 1

Vzpostavi se skupna ureditev trga za semena, ki obsega naslednje proizvode:

Oznaka KN | Poimenovanje |

0712 90 11 | Sladka koruza, hibridi za setev |

0713 10 10 | Grah (Pisum sativum) za setev |

ex 0713 20 00 | Čičerika za setev |

ex 0713 31 00 | Fižol vrste Vigna mungo (L.) Hepper ali Vigna radiata (L.) Wilczek za setev |

ex 0713 32 00 | Drobni rdeči (Adzuki) fižol (Phaseolus ali Vigna angularis) za setev |

0713 33 10 | Navadni fižol (Phaseolus vulgaris) za setev |

ex 0713 39 00 | Drug fižol za setev |

ex 0713 40 00 | Leča za setev |

ex 0713 50 00 | Bob (Vicia faba var. major) in konjski bob (Vicia faba var. equina in Vicia faba var. minor) za setev |

ex 0713 90 00 | Druge sušene stročnice za setev |

1001 90 10 | Pira za setev |

ex 1005 10 | Koruza semenska, hibridna |

1006 10 10 | Neoluščen riž (riž v luski ali surov) za setev |

1007 00 10 | Sirek v zrnu, hibridi za setev |

1201 00 10 | Soja, cela ali lomljena, za setev |

1202 10 10 | Arašidi, nepraženi ali drugače termično obdelani, v lupini, za setev |

1204 00 10 | Laneno seme, celo ali lomljeno, za setev |

1205 10 10 | Seme oljne repice ali ogrščice, celo ali lomljeno, za setev |

1206 00 10 | Sončnično seme, celo ali lomljeno, za setev |

ex 1207 | Drugo oljno seme in plodovi, celo ali lomljeno, za setev |

1209 | Seme, plodovi in trosi, namenjeni za setev |

Člen 2

Tržno leto za semena se začne 1. julija tekočega leta in konča 30. junija naslednjega leta.

Člen 3

Ta uredba se uporablja brez vpliva na ukrepe, določene z Uredbo (ES) št. 1782/2003.

POGLAVJE IISistem trgovanja s tretjimi državami

ČLEN 4

1. Za vsak uvoz proizvodov iz člena 1 v Skupnost se lahko zahteva predložitev uvoznega dovoljenja. Proizvodi, za katere se zahtevajo uvozna dovoljenja, so določeni v skladu s postopkom iz člena 10(2).

2. Države članice izdajo dovoljenje vsakemu prosilcu ne glede na njegov sedež v Skupnosti.

3. Dovoljenje velja za uvoz, opravljen v celotni Skupnosti. Za izdajo dovoljenja je treba položiti varščino, ki zagotavlja, da bo uvoz opravljen v času veljavnosti dovoljenja. Razen v primeru višje sile se varščina zaseže v celoti ali deloma, če se posel v tem obdobju ne opravi ali se opravi samo delno.

Člen 5

Razen če ta uredba ne določa drugače, se za proizvode iz člena 1 uporabljajo carinske stopnje skupne carinske tarife.

Člen 6

1. Za tarifno uvrščanje proizvodov iz člena 1 se uporabljajo splošna pravila za razlago kombinirane nomenklature in podrobna pravila za njeno uporabo. Tarifna nomenklatura, ki izhaja iz uporabe te uredbe, se vključi v skupno carinsko tarifo.

2. Razen če ni drugače določeno s to uredbo ali določbami, sprejetimi v skladu z njo, je v trgovini s tretjimi državami prepovedano:

a) pobiranje kakršnih koli dajatev z učinkom, enakovrednim carinskim dajatvam,

b) uporaba kakršne koli količinske omejitve ali ukrepa z enakovrednim učinkom.

Člen 7

1. Če zaradi uvoza ali izvoza na trgu Skupnosti za enega ali več proizvodov iz člena 1 pride do resnih motenj ali nevarnosti resnih motenj, ki lahko ogrozijo uresničevanje ciljev iz člena 33 Pogodbe, se lahko v trgovini z državami, ki niso članice Svetovne trgovinske organizacije, uporabijo ustrezni ukrepi, dokler te motnje ali nevarnost motenj niso odpravljene.

2. Če nastopi stanje iz odstavka 1, Komisija na zahtevo države članice ali na lastno pobudo odloči o potrebnih ukrepih. Ti ukrepi se sporočijo državam članicam in se začnejo nemudoma uporabljati. Če Komisija prejme zahtevo države članice, o njej odloči v treh delovnih dneh od njenega prejema.

3. Vsaka država članica lahko Svetu predloži v presojo ukrepe iz odstavka 2 v treh delovnih dneh po prejemu obvestila o njih. Svet se nemudoma sestane. S kvalificirano večino lahko spremeni ali razveljavi zadevne ukrepe v enem mesecu od dneva, ko so mu bili ukrepi predloženi.

4. Določbe, sprejete na podlagi tega člena, se uporabljajo ob upoštevanju obveznosti, ki izhajajo iz sporazumov, sklenjenih v skladu s členom 300(2) Pogodbe.

POGLAVJE IIISplošne določbe

Člen 8

1. Razen če ni drugače določeno s to uredbo, se členi 87, 88 in 89 Pogodbe uporabljajo za proizvodnjo in trgovanje s proizvodi iz člena 1 te uredbe.

2. Vendar pa lahko zaradi posebnih podnebnih razmer Finska na podlagi dovoljenja Komisije dodeli pomoč za določene količine semen oziroma za določene količine semen žit, proizvedenih samo v tej državi članici.

Pred 1. januarjem 2006 Komisija na podlagi podatkov, ki jih ji pravočasni zagotovi Finska, pošlje Svetu poročilo o rezultatih odobrene pomoči, skupaj s potrebnimi predlogi.

Člen 9

Države članice in Komisija si medsebojno sporočajo podatke, potrebne za izvajanje te uredbe.

Člen 10

1. Komisiji pomaga Upravljalni odbor za semena (v nadaljnjem besedilu: „odbor“).

2. Pri sklicevanju na ta člen se uporabljata člena 4 in 7 Sklepa 1999/468/ES.

Obdobje iz člena 4(3) Sklepa 1999/468/ES je en mesec.

3. Odbor sprejme svoj poslovnik.

Člen 11

Podrobna pravila za uporabo te uredbe in zlasti za trajanje dovoljenj iz člena 4 ter podrobna pravila za sporočanje podatkov iz člena 9 se sprejmejo v skladu s postopkom iz člena 10(2).

POGLAVJE IVPrehodne in končne določbe

ČLEN 12

1. Uredbi (EGS) št. 2358/71 in (EGS) št. 1674/72 se razveljavita.

2. Sklicevanja na Uredbo (EGS) št. 2358/71 se štejejo kot sklicevanja na to uredbo in se berejo v skladu s primerjalno tabelo v Prilogi.

Člen 13

Ta uredba začne veljati sedmi dan po objavi v Uradnem listu Evropske unije .

Uporablja se od 1. julija 2006.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

Primerjalna tabela

Uredba (EGS) št. 2358/71 | Ta uredba |

Člen 1 | Člen 1 |

Člen 2 | Člen 2 |

– | Člen 3 |

Člen 3 | – |

Člen 3a | – |

Člen 4(1), (2), prvi stavek | Člen 4 |

Člen 4(2), drugi pododstavek | Člen 11 |

Člen 5(1) | Člen 5 |

Člen 5(2), člen 6 | Člen 6 |

Člen 7 | Člen 7 |

Člen 8 | Člen 8 |

Člen 9, prvi stavek | Člen 9 |

Člen 9, drugi stavek | Člen 11 |

Člen 11 | Člen 10 |

Člen 12 | – |

Člen 13 | – |

Člen 14 | – |

Člen 15 | – |

Člen 16 | – |

– | Člen 12 |

Člen 17 | Člen 13 |

FINANČNI IZKAZ |

1. | PRORAČUNSKA POSTAVKA: 05 02 11 02 | ODOBRENA PRORAČUNSKA SREDSTVA: 110 mio EUR |

2. | NASLOV UKREPA: Predlog Uredbe Sveta o skupni ureditvi trga za semena |

3. | PRAVNA PODLAGA: Člen 37 Pogodbe |

4. | CILJI UKREPA: Razveljaviti in nadomestiti Uredbo (EGS) št. 2358/71 zaradi reforme sektorja semen, uvedene z Uredbo (ES) št. 1782/2003. |

5. | FINANČNE POSLEDICE: | OBDOBJE 12 MESECEV (v milijonih EUR) | TEKOČE PRORAČUNSKO LETO 2005 (v milijonih EUR) | NASLEDNJE PRORAČUNSKO LETO 2006 (v milijonih EUR) |

5.0 | ODHODKI V BREME – PRORAČUNA ES (NADOMESTILA/INTERVENCIJE) – DRŽAVNIH PRORAČUNOV – DRUGIH PODROČIJ | – | – | – |

5.1 | PRIHODKI – LASTNI VIRI ES (DAJATVE/CARINE) – NA NACIONALNI RAVNI | – | – | – |

2007 | 2008 | 2009 | 2010 |

5.0.1 | PREDVIDENI ODHODKI | – | – | – | – |

5.1.1 | PREDVIDENI PRIHODKI | – | – | – | – |

5.2 | METODA IZRAČUNA: |

6.0 | ALI SE PROJEKT LAHKO FINANCIRA IZ ODOBRENIH PRORAČUNSKIH SREDSTEV, VKLJUČENIH V USTREZNO POGLAVJE TEKOČEGA PRORAČUNA? | DA NE |

6.1 | ALI SE PROJEKT LAHKO FINANCIRA S PRENOSI MED POGLAVJI TEKOČEGA PRORAČUNA? | DA NE |

6.2 | ALI BO TREBA SPREJETI DODATEN PRORAČUN? | DA NE |

6.3 | ALI BO ODOBRENA PRORAČUNSKA SREDSTVA TREBA VKLJUČITI V PRIHODNJE PRORAČUNE? | DA NE |

OPOMBE: |

[1] UL L 246, 5.11.1971, str. 1. Uredba, kakor je bila nazadnje spremenjena z Uredbo (ES) št. 1782/2003 (UL L 270, 21.10.2003, str. 1).

[2] (Glej opombo št. 4). Uredba, kakor je bila nazadnje spremenjena z Uredbo Komisije (ES) št. 118/2005 (UL L 24, 27.1.2005, str. 15).

[3] UL L 177, 4.8.1972, str. 1. Uredba, kakor je bila nazadnje spremenjena z Uredbo (ES) št. 3795/85 (UL L 367, 31.12.1985, str. 21).

[4] UL L 345, 20.11.2004, str. 1. Uredba, kakor je bila nazadnje spremenjena z Uredbo (ES) št. 794/2005 (UL L 134, 27.5.2005, str. 6).

[5] UL L 184, 17.7.1999, str. 23.